Ansari, A., Pivnick, L., Gershoff, E., Crosnoe, R. & Orozco-Lapray, D. (2018). QuarterlyWhat do parents want from preschool? Perspectives of low-income Latino/an immigrant. *Early Childhood Research Quarterly,* xxx, xxx–xxx

בגישה איכותנית המסתמכת על 4 קבוצות מיקוד, המחקר חקר את היבטי הגן שמוערכים ע"י 30 הורים מעוטי הכנסה, לטיניים/מהגרים, של גן ממלכתי ציבורי בטקסס. מעבר לאילוצים של הכרח, נוחות והיצע, הורים דיווחו על הערכת ההיענות של הגנים לצורכי המשפחות וחששותיהן, מתן סביבה בטוחה ותומכת בהתפתחות, תפקיד הגן בטיפול ובחינוך, הכללת הורים בגן ויכולת הגן לפתח את ההון האנושי והון הניווט של ההורים. למרות שהורים מצאו ערך גדול בגן בשל הכנת ילדיהם לבית הספר ומתן עזרה להם כהורים, נמצא גם חשש ואי אמון בגנים שכונתיים שהיו מעוגנים באפליה ובאי שוויון חינוכי ארוך שנים.

**מבוא**

האוכלוסייה הלטינית בארה"ב מהווה יותר ממחצית הצמיחה באוכלוסיית ארה"ב מאז תחילת שנות ה-2000. למרות שילדים לטיניים רבים נולדים בארה"ב, קרוב למחצית נולדים למשפחות מהגרים בהן הורה אחד או שניהם נולדו במדינה אחרת. כתוצאה מכך מערכת החינוך האמריקאית חוותה עליה במספר הילדים ממשפחות לטיניות/מהגרות. עבור רבים מילדי המהגרים החינוך הרשמי מתחיל לפני גן החובה, כאשר 6 מתוך 10 ילדים רשומים בצורה כלשהי של חינוך רשמי לגיל הרך (ECE) בשנה שלפני גן החובה. חוויות אלה באוכלוסיה זו ראויות לתשומת לב. כמו הורים רבים אחרים בארה"ב, הורים לטיניים/מהגרים חייבים לנווט בין הסדרי ECE רבים שכוללים טיפול לא רשמי (של בני משפחה ובשכר) או תוכניות רשמיות יותר כמו גנונים – שיש להם השלכות שונות עבור הכנת הילדים לגן החובה. עם זאת, בניגוד למשפחות אחרות הורים אלה חייבים לנווט בין שוק הגנים לגיל הרך תוך כדי הסתגלות לארה"ב, דבר שמציב מספר אתגרים ולכן הופך קבוצת הורים זו לנושא חשוב למחקר.

ואכן למרות היתרונות האקדמיים האפשריים של גנים רשמיים יותר לגיל הרך, מבחינה היסטורית לילדים אלה היה פחות סיכוי מחבריהם להירשם ל-ECE רשמי. גם עם הצמיחה המהירה של אוכלוסייה זו, התשובה לשאלה מדוע משפחות לטיניות פחות רושמים את ילדיהם לגני ECE רשמיים נותרה שנויה במחלוקת ויש בידינו ידע מוגבל על חוויות הורים בניווט בשוק ה-ECE לצד החוויות של ילדיהם בגנים אלה לאחר רישומם. מתוך רצון למלא את הפער, מיקמנו את העבודה במודל שפותח ע"י מייארס וג'ורדן (Meyers & Jordan 2006) כדי לטפל בשאלות מחקר קשורות שעומדות במרכז הסוגיות העכשוויות של המחקר החינוכי והמדיניות הסובבים טיפול וחינוך ילדים ממשפחות לטיניות/מהגרים. באמצעות ניתוח פרשני-פנומנולוגי (IPA) בעת ארגון וניתוח פגישות של קבוצות מיקוד איכותניות עם 30 הורים כנ"ל של ילדים שרשומים לגנונים ציבוריים במדינת טקסס, הצלחנו להבהיר מידע על מגוון היבטים של ECE שמוערכים ע"י אותה אוכלוסיית הורים מעבר לאילוצים שבד"כ מניעים את הבחירה ב-ECE. לימוד האמונות והערכים של הורים שכבר רשמו את ילדם ל-ECE הוא מאמץ אמפירי חשוב משום שזה יכול לסייע בזיהוי הגורמים שמקדמים רישום ל-ECE באוכלוסיה זו. בפני עצמן, ניתן למנף את תוצאות המחקר לשם פיתוח פרקטיקות הולמות-תרבותית ומדיניות שנוטה להגדלת הרישום לגנונים של ילדים מאוכלוסייה זו בעתיד, במיוחד ביחד עם מחקרים בהיקף גדול יותר שמסתמכים על מחקר הנוכחי.

* 1. מודל הדיור/מגורים של בחירת K ECE.

מודל המגורים של מייארס וג'ורדן טוען שהחלטות הורים לגבי ECE לילדם לא מושכלות דיין אלא משקפות את הדרכים השונות בהן הורים מנווטים בין הזדמנויות ואילוצים שנובעים מהקשרים תרבותיים וחברתיים, יכולות אישיות ונסיבות. ככלל, הנחנו 4 גורמים שמניעים את הבחירה: **הכרח משפחתי, משאבי משפחה, מערכות הקהילה המורחבת ונורמות/עדיפויות תרבותיות של הקהילה.** יש לציין ששלושת הראשונים נוגעים יותר לצד הכלכלי בעוד נורמות תרבות נוגעות יותר להיבטים של ECE אשר הורים, ובעיקר הורים שהיגרו לאחרונה, יבדקו מעבר לצורך, לנוחות ולהיצע. החלטות הורים בנוגע לרישום מתקבלות בהקשר הרחב יותר של נסיבות משפחתיות שמשקפות את צורכי המשפחה (כמו תעסוקת האם ולו"ז עבודה) ומשאבי המשפחה (הכנסה, רשתות חברתיות ומנגנוני קשרים). שני היבטים אלה מעצבים במידה רבה את צורכי ההורים ב-ECE ואת המידע שיש בידיהם לגבי אופציות הטיפול בילד. המניע השלישי הוא מערכת קהילה רחבה יותר, שכוללת את ההיצע המקומי ואת הביקוש ל-ECE ואת תפיסות ההורים ביחס לאופציות אלה. ביקוש קהילתי גדול יותר ל-ECE מוביל בד"כ לאופציות רבות וטובות יותר בשוק ה-ECE. ואם נחזור לנוחות ולצורך, הורים לעתים קרובות בוחרים ECE שזמין מיידית ועומד בצרכים הקיימים. כתוצאה מכך הורים עשויים להסתמך על הסדרים לא רשמיים ולוותר על הסדרי ECE אם אין בנמצא אופציות כאלה זמינות או אם אינם מודעים להזדמנויות ECE אחרות שקיימות בסביבתם.

המסורות התרבותיות של משפחות והקהילות שלהן – 4 הגורמים במודל המגורים (accommodation model) – יכולות גם להשפיע בתהליכים ברמה האישית, כמו בחירת ECE. התהליכים רלבנטיים במיוחד עבור משפחות מאוכלוסייה זו. נכון להיום, חלק גדול מהויכוח על תת-רישום של ילדים לטיניים/מהגרים ב-ECE יוחס לרצונם של הורים שהילד יטופל ע"י גננת שמגיבה תרבותית ושאיפתם למצוא מתאם תרבותי בין הבית לגן. העדפות כאלה עשויות לצמצם את מאגר האופציות הזמינות לאוכלוסייה זו. עם זאת, ההשפעה של גורמים תרבותיים לא מוגבלת להעדפות הורים את ה-ECE או האופן בו הם מעריכים את ההזדמנויות שיש בפניהם; גורמים תרבותיים גם לוכדים את ההיכרות של הורים עם מערכת החינוך האמריקאית ואת הידע שלהם לגבי הערך של השתתפות ב-ECE. בסופו של דבר ההיבט התרבותי של מודל המגורים מפיק העדפות הורים וידע וגם את הערך שהם מייחסים להזדמנויות שבידיהם. אתגרים אלה והבדלים אלה באמונות ורצונות ההורים שעשויות להיות מעוגנות בתרבות הם רק חלק מהנרטיב. למעשה, למרות קיומן של פערים גזעיים/אתניים, מחקרים לאומיים מהעת האחרונה (2016) מצאו כי משפחות/לטיניות עם ילדים קטנים מראים העדפות דומות לאלה של עמיתיהם הלבנים, לא-לטיניים ושחורים לגבי ECE בניגוד למערכי טיפול לא-רשמיים. אם מגמות לאומיות אלה נכונות, הרי פער הרישום ל-ECE כמעט ואינו קשור למחסומים חיצוניים שמעבר לשליטתם. תוך שיקוף מגמות אלה, חוקרים אחרים מצאו כי אמהות לטיניות מוכנות להקריב עבור ילדיהם כדי להבטיח את הצלחתם החינוכית, אך ההקרבה שהן עושות לא בהכרח מוערכת מספיק בבתי ספר בארה"ב.

* 1. מה מעריכים ההורים לגבי ה-ECE

אם כי מודל המגורים זיהה גורמים שמובילים הורים לבחירת ECE עולה השאלה כיצד ומה מעריכים הורים/לטיניים לגבי ה-ECE לאחר אירוע הבחירה. במילים אחרות, הורים עשויים להעריך היבטים של ה-ECE שבחרו שהם מעבר (או שונים) לגורמים שהניעו אותם להירשם באותו מערך ספציפי. אם נבין מה הורים רואים כאפיונים חשובים של הגנון לאחר שכבר רשמו את הילדים נוכל לספק הערכה מדויקת יותר של האופן בו הם באים במגע עם הגנונים ואילו היבטים של הגנונים הכי חשובים למשפחות לאורך זמן (ומה הם משדרים לאחרים בקהילתם). הערכה כזו יכולה בתורה לתמוך בפיתוח התערבויות מידע כאמצעי להגדלת הרישום של אוכלוסייה זו, מהגרים בכלל, ואוכלוסיות קשות יום אחרות. לאור החשיבות של העשרת שנות הילדות לקידום מסלולי התפתחות ארוכי טווח בבית הספר ומעבר לו, אחד ההיבטים של תוכניות ה-ECE שככל הנראים ההורים מעריכים הוא הכנת הילדים לגן החובה. אך מסיבות שונות הורים רבים מתקשים לוודא את המידה בה ECE מסוים עומד במטרות גם אם הם מסוגלים לקבוע עד כמה אותו גנון משרת את שאר צורכי הילד (כמו ביטחון, רווחה וכו'). למרות הקשיים, ECE אפקטיביים אמורים לחלוק אלמנטים משותפים שמעידים על סביבה באיכות גבוהה, כלומר – מלמדים לתמיכה בהתפתחות ובלמידה של הילד, מתכננים ומתאימים את תוכנית הלימודים ובודקים את התפתחות הילדים. אם אכן ה-ECE מסייעים להתפתחות הילדים והורים יכולים להבין במדויק ולהעריך היבטים אלה של ה-ECE, הרי ייתכן שמה שאותם הורים יעריכו בסופו של דבר יהיה שונה למדי ממקום המגורים ששימש לבחירת ה-ECE. חקירת החוויות של משפחות לטיניות/מהגרים מחייב גם הכרה בעובדה שתוכניות ECE הן המוסדות הראשונים בארה"ב איתם יש להורים אלה אינטראקציות יומיות ולכן משרתים תפקיד מכריע בחיי המשפחות.

כלומר, מעבר לשירות הילדים, מחוון אחר של סביבה באיכות גבוהה הוא היכולת של הגנון לבסס ולשמור על יחסים חיוביים עם המשפחות. לשם כך, התוכניות חייבות להיות רגישות להרכב המשפחה, לשפה ולתרבותה וגם לתמוך בהורים, לפתח את ההון אנושי שלהם ולעזור להם לנווט בין מוסדות שונים. באופן זה ה-ECE עם גישה דו-דורית יעזרו למשפחות לטיניות/מהגרים להסתגל לתרבות החדשה. למרות שגוף גדל והלך של מחקרים מצא שיחסים אלה מתבססים טוב יותר כאשר ספקי ה-ECE מדברים אותה שפה ורגישים לרקע התרבותי של המשפחות, ניואנסים אחרים של יחסים אלה עדיין לא ברורים.

1.3.מטרות ושאלות המחקר

אחת הגישות החדשניות לבירור שאלות אלה היא שיטה מתפתחת שהושאלה הן ממסורות פנומנולוגיות שבודקות פרשנויות אישיות של חוויות חיים והן ממסורות הרמנויטיות (פרשניות) של תרגום ופירוש אותן חוויות. המטרה של IPA היא לחקור כיצד יחידים מבינים את חוויותיהם בהקשר נתון ע"י התייחסות לדברים שחשובים להם ביותר – דרך סיפורים בגוף ראשון, מחשבות ורגשות לגבי תופעה נתונה – וע"י הבנה של עניינים אלה.

בהקשר של חוויות ECE בקרב משפחות לטיניות/מהגרים, IPA יכולה לתת קול להורים באשר לדברים הכי מוערכים בחוויות אלה כך שכחוקרים נדע להשוות את הערכים שמייחסים הורים לגן לבין גורמים מניעים לשליחת הילד ל- ECE שהעלו מייארס וג'ורדן במודל המגורים שלהם. ולכן המחקר הנוכחי בונה על מחקר קודם ועל המודל בכך שהוא עוסק בשתי שאלות מחקר: כיצד הלטיניים/מהגרים באים במגע עם תוכניות ECE ואילו גורמים הם מעריכים בגנונים? כדי לענות על השאלות מיקמנו את המחקר במודל המגורים ויישמנו IPA לנתונים איכותניים מ-4 קבוצות מיקוד כדי לבנות ולהעמיק את תובנות המודל עבור הורים מאוכלוסיות אלה. בניגוד לצורות אחרות של ניתוח נתונים איכותניים גישת IPA מותאמת במיוחד לטיפול במטרות המחקר שלנו משום שהיא מתמקדת באופן בו המשתתפים חווים תופעה ספציפית אך גם עוסקת במצבים ובתנאים הסובבים את התופעה. למרות ש-IPA משמשת בד"כ בניתוח נתוני ראיונות אישיים, ביישומה לקבוצות מיקוד היא מאפשרת לבדוק (א) חוויות אישיות רגישות, (ב) הבנות משותפות של אותן חוויות בקרב המשתתפים, (ג) האופן בו גורמים הקשריים רחבים יותר צובעים את החוויות, דבר שיכול בתורו לעורר דיון רחב יותר ולפתוח פרספקטיבות חדשות שלא היו מתאפשרות בראיון אישי. ביחד, נתוני קבוצות המיקוד מותאמים במיוחד עבור IPA משום שהן מעודדות את המשתתפים לפתח מודעות או להבהיר את דעותיהם בנושא מסוים דרך האזנה לדעות של משתתפים אחרים, שיכולים להעלות מחשבות מניסיון רב יותר ולהפיק תובנה גדולה יותר לחוויות האישיות, ומאחר וקבוצות מיקוד יוצרות מרחב בטוח להבעת דעה עבור אוכלוסיות אלה ובכך מעשיר את הניתוח.

2.1 שיטה

אתר המחקר וגיוס משתתפים:- מאמצי הגיוס החלו לאחר שצוות המחקר קיבל את אישור ועדת הבחינה המוסדית. הורים גויסו מגנון ממלכתי – מרכז מריפוסה לגיל הרך – הממוקם בעיר גדולה בטקסס, מנוהל בשתי שפות ומשרת כ-250 ילדי הגיל הרך וילדי חובה (כ-55% היו בני הגיל הרך). בחרנו במרכז זה משום ש: (א) הוא נבנה ע"י מערכת בתי החינוך הציבורית של העיר להוות תוכנית לדוגמה עבור גנים אחרים ברחבי המחוז; (ב) הנרשמים הגיעו ממספר גדול של שכונות במחוז; (ג) הוא נבנה לשרת את הילדים בעלי הסיכון הגדול ביותר (85% מהמשפחות זוהו כלטיניים/מהגרים, קרוב ל-60% כלומדי אנגלית; מעל 95% היו זכאים לארוחות מוזלות/חינם). מסיבות אלה מריפוסה מייצג הזדמנות ייחודית להבנת מה עובד, מה לא עובד ומדוע. הורים היו זכאים לקחת חלק במחקר אם הם ממוצא לטיני או לטיניים ויש להם ילד בן 4 שנרשם במריפוסה בשנת הלימודים 2015-16. הם גויסו דרך מכתבים (בספרדית ואנגלית) שמתארים את המחקר ונשלחו להורים בידי הילדים הזכאים במרכז וכללו מספר טלפון כדי להודיע על הסכמה. המכתבים חולקו ע"י מומחים לתמיכה הורית בתוכנית. אסטרטגיה זו הביאה למדגם סופי של 30 משתתפים לטיניים, 27 אמהות, 2 אבות וסבתא אחת שהייתה אפוטרופוס עיקרי של הנכד יחד עם בנה. אם כי 32 הורים הסכימו להשתתף, רק 30 השתתפו בפועל בקבוצות המיקוד. מאחר ו (א) 29 מתוך ה-30 היו הורים ביולוגיים אנו קוראים לכולם הורים, (ב) המרכז משרת כמעט אך ורק ילדים שזכאים לארוחות מוזלות/חינם, סיווגנו את המדגם כהכנסה-נמוכה. ככלל, המדגם ייצג הורים של כ-25% מהלטינים עם ילדים בגיל הרך במריפוסה. וכפי שעולה מטבלה 1, גיל המשתתפים הממוצע היה מעט מעל 36 ומרביתם היו מהגרים: 10% נולדו בארה"ב, 80% במקסיקו ו-10% במדינות לטיניות אחרות. בנוסף, כמעט כל המשתתפים חיו עם בן זוג (57% היו נשואים ו-40% גרו ביחד) והיו בממוצע עם פחות מהשכלה תיכונית. בערך 6 מתוך 10 משתתפים לא היו מועסקים מחוץ לבית.

2.2.איסוף נתונים: 4 קבוצות מיקוד עם 5-10 משתתפים כ"א נערכו עם הורים למשך 90 עד 120 דקות בין מרס לאפריל 2016. הקבוצות נפגשו בבוקר בימים שונים של השבוע כדי להבטיח השתתפות ולהתאים ללו"ז ההורים. בתחילת כל פגישה, ניתן להורים טופס הסכמה שהוסבר מילולית ונקרא בפניהם בשפה המועדפת עליהם. לאחר מכן הורים השלימו שאלון כתוב בספרדית (93%) ובאנגלית (7%) שכלל שאלות על אפיונים דמוגרפיים של משפחתם, ההעדפות שלהם בנוגע לטיפול בילד וספקי הטיפול הנוכחיים של הילדים. לאחר שכול ההורים השלימו את השאלונים החלו דיוני הקבוצה. כל קבוצות המיקוד נערכו בספרדית ע"י הכותב השישי. המדריך למתווך של קבוצות מיקוד פותח באנגלית ע"י הכותב הראשון והשלישי ועבר עריכה כדי להבטיח שהוא ברור וממצה. חומרים אלה תורגמו לספרדית וחזרה לאנגלית.

קבוצות המיקוד בדקו את המניעים של ההורים לרישום לגנונים, והפגישה החלה בבקשה לתאר את חוויות החיפוש אחר גנון (מתי התחלת לחפש? מדוע בחרת בגנון זה?) ודן בכל אתגר שהם חוו בחיפוש (מהם האתגרים הספציפיים איתם התמודדת בחיפוש? מה הפתיע אותך הכי הרבה כאשר חיפשת את סוג הטיפול הרצוי?). לאחר מכן השאלות לקבוצת המיקוד עברו לתפיסות ההורים את הגנון הנוכחי של ילדיהם כאמצעי ללכוד את הדבר המוערך ביותר ע"י ההורים. (איזה תפקיד הגנון משחק בהכנת הילד לבית הספר? איזה תפקיד משחקים הורים בהכנת ילדם לביה"ס?) ולבסוף, הפגישות הסתיימו בדיון על העצה שיכולים ההורים לייעץ למשפחות אחרות כדי להפיק כל סוגיה אחרת שלא נדונה קודם.

למרות ששאלות אלה כיוונו את הדיון, בישי המגשר הייתה הגמישות לחקור נושאים אחרים שעלו. בתום כל פגישה, המשתתפים קיבלו כרטיס מתנה בערך 25$ לכל מכולת בסביבה כדי להודות להם על ההשתתפות. למרות שיש שיטות שונות לקביעת מספר המשתתפים הדרוש להשגת רוויה, השתמשנו בחזרה על נושאים כך ש (א) לא עלו נושאים חדשים או מידע נוסף בסוף פגישת האחרונה, (ב) קידוד נוסף כבר לא היה אפשרי ו-(ג) היה מספיק מדע לשחזר את המחקר. קבוצת המחקר השתמשה בהצלבת נתונים דרך השוואה של הערות שדה של משקיפים רבים ושל מתווך הקבוצה לאחר כל פגישה כדי לקבוע מתי הגיע לרוויה.

2.3. ניתוח נתונים:- ה-IPA המותאם לנתוני קבוצת מיקוד היה השיטה העיקרית. אם כי IPA לא מתאר שיטה אחת ויחידה לעבודה עם נתונים איכותניים, השתמשנו בשיטת IPA מסורתית של הִישָנוּת. הכותבות הראשונה והשנייה ביצעו באופן ידני קידוד הדוק של קו-לקו על תמליל של קבוצת מיקוד יחידה כדי ללכוד את החוויות, החששות וההבנות של כל משתתף. לאחר הקידוד הראשוני הכותב הראשון והשני קבעו מערך ראשוני של תתי-נושאים ולפי זה קידדו מחדש את תמליל הקבוצה הראשונה והמשיכו לקדד את שאר תמלילי הקבוצות. באמצעות תוכנת קידוד איכותני NVivo . לאחר שכולם קודדו שני הכותבים הראשונים חזרו לדון בהתאמת נושאים והוספת נושאים. לאחר מכן הם חקרו את הנושאים כדי למצוא קשרים רלבנטיים ליצירת מערך של נושאים כוללים, שלאחר מכן קובצו לשני תחומים – כיצד הורים הגיעו להחלטה לרשום את ילדיהם למריפוסה ואלו אפיונים של הגנון מוערכים בעיניהם ולפי ניסיונם בגנונים. התחום הראשון כלל (א) רשתות חברתיות, (ב) גורמי תרבות וקהילה (ג) היענות הגן לצורכי המשפחה, למשאביה ולהיצע ונאכף באופן דדוקטיבי לאור שאלות המחקר המקוריות. התחום השני הופק מהנתונים וכלל כמה נושאים כלליים כמו (ד) מתן סביבה בטוחה והולמת התפתחות, (ה) גן שהוא יותר משמרטף, (ו) הכללת הורים בגן, ו-(ז) יכולת הגן לפתח בהורים הון ניווטי (טבלה 2). כחלק מהמחקר המיקוד שלנו היה בנושאים כוללים שעלו בכל אחת מהפגישות ולכדו את שני החומים העיקריים. לאחר מכן מיקמנו נושאים אלה במסגרת המגורים הרחבה יותר.

2.4. איכות הנתונים:- כדי להבטיח שנתונים אלה הם בעלי איכות גבוהה, הסתמכנו על מספר אסטרטגיות לאיסוף נתונים וניתוחם. הראשונה הייתה הצלבה בין חוקרים. עוזר מחקר ספרדי והכותב החמישי דברו ספרדית כשפת אם ועזרו לפרש את נתוני הראיונות מנקודת מבט תרבותית ובכך הבטיחו את דיוקם. אימות זה חשוב במיוחד לאור העובדה שתיעוד קולי תומלל מילה-במילה בספרדית ותורגם באופן מקצועי לאנגלית. וכפי שקורה בד"כ התרגום משפה לשפה יכול לעוות את המשמעות של החוויות ולכן האימות וההצלבה עזרו לוודא שהתרגום הוא נכון. שנית, כחלק מניתוח הנתונים, כול התמלולים עברו קידוד כפול ועצמאי ע"י שני הכותבים הראשונים דרך סכימת קידוד מרכזית שהתבססה על הנושאים שהופיעו ונדונו לעיל. כאשר הם נתקלו באי התאמות, הכותבים נפגשו והגיעו להסכמות על הקוד הנכון ולהסכמה של 100% לגבי כל הקודים שיוחסו לנתונים. ולבסוף, הכותב הראשון נפגש בקביעות עם הכותבים השלישי והחמישי במהלך איסוף הנתונים וניתוחם כיד לדון מה נלמד בראיונות ובפירוש של הנתונים. הכותבים השלישי והחמישי סיפקו משוב קבוע לגבי הפירוש של הכותב הראשון את הנתונים.

3. תוצאות

ההורים במחקרנו הציגו מספר סיבות לבחירת המרכז הספציפי וכמה היבטי של הגנון שהעריכו. אם כי כמה נושאים שעלו מאירים רכיבים קיימים של גורמי מודל המגורים שמניעים בחירה של ECE, מספר נקודות בדיון הרחיבו את המודל לכיוונים חדשים.

3.1. בחירת ההורים במריפוסה:- להלן פירוט הנושאים הכוללים

3.1.1.*רשתות חברתיות*:- מרבית ההורים דיווחו שהסתמכו על רשתות חברתיות (משפחה חברים), מוסדות שכונתיים וחוויות אישיות ביחס למידע על המרכז, דבר שנקשר לרכיב משאבי המשפחה במודל המגורים. אחת האמהות, לדוגמה, הסבירה ש "פגשתי חברה שבתה במריפוסה ותמיד הזכירה את הגן ומאז החלטתי שגם בני גם ילך לגן זה". הורים דיווחו גם שהיו במגע עם מידע על המרכז דרך מוסדות שונים כמו לדוגמה בתי ספר של ילדיהם האחרים, YMCA המקומי ועמותות בהם הורים היו רשומים ומפוסטרים שפרסמו את המרכז מחוץ "למכולת ובמכבסות". ארגונים אלה מכוונים למתן מידע ושירותים לילדים ממשפחות לטיניות ומהגרים. מספר הורים במפגשים דיווחו שלקחו קודם "שיעור שממקד הורים בלימודים בבית הספר" שמומן ע"י YMCA ומוקם במריפוסה עוד לפני שרשמו את ילדיהם למקום. בדרך זו משפחות, חברים ומוסדות שמספקים להורים מידע ומעניקים לגיטימיות לרעיון ה-ECE ולמריפוסה בפרט כחלק חשוב ונדרש של חינוך ילדם.

3.1.2*. גורמי תרבות וקהילה*:- בו בזמן, גם חוויות פחות מוצלחות של משפחה וחברים בבתי ספר שכונתיים אחרים סיפקו מידע שככל הנראה כיוון אותם למריפוסה. לדוגמה, מספר הורים דיווחו שהם נמנעו במכוון מבתי ספר שכונתיים בגלל שכניהם. רבות מרגשות אלה עוגנו באמונה כי בתי הספר הטובים ביותר עם המשאבים הרבים ביותר מצויים בחלקי העיר שאינם נגישים להורים במריפוסה בגלל המרחק (חשיבה על גישה) או שייכותם האתנית (חשיבה על תרבות). אחת האמהות דיברה על גנון מוערך נוסף בעיר שקיבל פרס על מצוינות אקדמית שיכול היה להיות מקום מצוין לילדה אך התלוננה כי לא רק שהגנון מרוחק מדי אלא גם ש"מרבית התלמידים בו אמריקאים" וכי משפחות לטיניות ומהגרים בד"כ נוטים לבתי ספר "בהם יש היספניים ואין להם מוניטין טוב". ההורים מכירים בעובדה שמשאבים חינוכיים התפלגו באופן לא שוויוני על פני העיר, לעתים קרובות על פי קווי חלוקה אתניים. הכרה זו עיצבה את המוטיבציה שלהם לרשום את ילדיהם במריפוסה. ההורים גם ציינו את חוויות העבר עם בתי ספר אחרים בהם צוות המורים לא כיבד אותם, דבר שחלק מההורים ייחסו לאפליה; למעשה, מספר הורים ציינו כי המורים והצוות בית הסר בבתי ספר אחרים מניחים לעתים קרובות כי בגלל שהם לטיניים הם לא יבינו אנגלית: "הלכתי לכמה בתי ספר אחרים בהם המורה לעגה לי. אני לא יודעת אם זה בגלל היותי היספנית, אך הם מבקרים אותך או מביטים בך באופן מרושע." ולכן, כפי שעולה ממודל המגורים הורים אולצו להתרחק מאופציות אחרות בגלל מחסומים תרבותיים ומבניים והעדיפו בד"כ את מריפוסה כתוצאה מחוויותיהם, חוויות משפחותיהם, חבריהם והמפגשים עם בתי ספר וכוחות מוסדיים גדולים יותר אחרים.

3.1.3. *היענות לצרכי משפחה, משאבים והיצע*:- למרות התפקיד של אילוצי קהילה רחבים ורשתות חברתיות בקבלת ההחלטות, כמעט כל ההורים דיווחו על הערכת ההיענות של מריפוסה לייחודיות של אילוצי המשפחות ביחס לצרכים, משאבים וציוד – ובכך ייצגו מספר גורמים מניעים אחרים בבחירת ECE בדומה למייארס וג'ורדן. במילים אחרות, הורים העריכו והונעו לרשום את ילדם לגנון שיכול היה להיענות לצורכיהם. הסעות הן דוגמה טובה שמתארת את ההיענות של בית הספר לצורכי ההורים. רבים מהתלמידים במריפוסה הגיעו ממשפחות ללא רכב והיו זקוקים להסעות הלוך ושוב. העובדה שלמרכז הייתה מערכת הסעות אפשרה למשפחות להרחיב את אופציות ה-ECE מחוץ לשכונותיהם ובכך נגעו בהיבט ההיצע והביקוש של מודל המגורים. הורים גם ציינו שקיומן של הסעות עזר משום שההורים היו מסוגלים לאסוף את כול ילדיהם – את הילד שהיה במריפוסה ואת הגדולים יותר מבתי הספר הסמוכים – במקום נוח אחד ובאותה שעה: "יש לי ילד בבי"ס אחר ולכן הייתי צריך להחליט לשלוח אותו באוטובוס למריפוסה כדי שהם יחזירו אותו באוטובוס, משום שהיה קשה מאוד להביא את שניהם ושיגיעו בזמן". כשני שליש מההורים דיווחו על מספר ילדים בגיל בי"ס והעובדה שההסעה של מריפוסה אספה מבתי ספר מקומיים פירושה שהורים יכלו להוריד ולאסוף את כל ילדיהם בו זמנית, דבר שהיה חשוב להורים שלוח הזמנים שלהם בעבודה "לא אפשר להם" לאסוף ילדים בזמנים שונים. מריפוסה עזרה גם להורים בכך שחברה עם ארגונים מקומיים כמו YMCA כדי לספק צהרונים (או טיפול ממשיך לאחר בי"ס) עבור "אמהות עובדות" לאחר בי"ס. באופן זה המרכז מתייחס לגורמי המשאבים המשפחתיים הקשורים במשפחות שאין להן רכב, גורמי הצרכים במשפחות הקשורים ליכולת להוריד ולאסוף ילדים באותו מקום ואותה שעה וגורמי היצע הקשורים לכך שהאופציות לא הוגבלו לשכונת המשפחה.

3.2. חוויות ההורים במריפוסה:- למרות האילוצים השונים שחוו המשפחות, הורים דיווחו כי "גם אם מריפוסה הייתה רחוקה, הם עדיין היו בוחרים בה" וכי שליחת ילדים לשם "שווה את ההשקעה". ההערכה הכוללת הזו למרכז התבטאה בכמה נושאים אשר בונים ומעמיקים את התובנות של המודל לגבי הורים שהם מהגרים ולטיניים.

3.2.1.*מתן סביבת בי"ס בטוחה והולמת מבחינה התפתחותית*:- כמעט כל הורי המחקר הדגישו את אמצעי הביטחון כחיוניים לשביעות הרצון ממריפוסה. לעתים קרובות הם העלו את התפיסות לגבי בתי הספר היסודיים של ילדיהם האחרים לעומת מריפוסה, במיוחד בכל מה שנגע לביטחון והתפתחות הולמת. נראה היה שבתי הספר האחרים היו לא מאורגנים, גדולים ולא-אישיים ודבר זה הוביל ללחצים וחששות תמידיים בקרב הילדים, לדבריהם. הם סברו שלמורי מריפוסה יש הרבה הליכים המתאימים להפגת חששות אלה. לדוגמה, הם הסבירו את הליך איסוף הילדים מבית הספר: לילדים יש מספר על הילקוט שלהם...הם נותנים לך מספר...אם אין לך את הנייר המתאים הם לא יתנו לך את ילדך. עליך להוכיח שאתה ההורה." הורה אחר העיר כי מידת הארגון של ביה"ס ותשומת הלב לילדים הפיגה את פחדיהם לגבי בטחון הילד: " המספר על גב התרמיל עם צבע. ואם אתה נוסע ברכב זה לכל אחד צבע שונה. ועל זה רשום מספר הטלפון של ביה"ס, מספר הטלפון בבית ושם הילד." לא רק ההורים חשו יותר בטוחים בגלל אמצעי זהירות אלה אלא גם הילדים. הורים טענו שהסביבה הבטוחה של ביה"ס היא תוצאה של "סביבה מאוד רגועה" בה ילדים חשו "יותר בטוחים" וזה היה מקום בו הם "מצאו יותר שלווה מאשר בביה"ס היסודי". על פי ההורים הביטחון בבית הספר היה חשוב לצמצום חרדת ההורים והילדים. באותה מידה ההורים בכול הפגישות הביעו את התרשמותם החיובית ממצבם החדש והנקי של מתקני הגנון ומהעובדה שכל המרכז נועד לענות על הצרכים של הגיל הרך. לדוגמה, אחד ההורים אמר כי המרכז הוא "בית הספר היחיד שראיתי שהוא מקושט ומיועד במיוחד לילדים קטנים". ההורים ממש השתפכו בדברי הלל על העובדה שהגנים "ידידותיים לילדים וממש בנויים עבורם", וכל דבר בדיוק "למידתם כך שהכול נגיש עבורם". עם זאת, במחשבה שנייה התברר שהיבט זה עלה משום שרבים מההורים היו מודאגים לגבי בריונות , ואילו במריפוסה "אין ילדים גדולים יותר שיכולים להתאנות לקטנים". מסיבות אלה הורים העריכו את המרכז על כך שסיפק להם את הסביבה הבטוחה, וההולמת התפתחותית אליה יכלו לשלוח את ילדיהם.

3.2.2.*גנון שהוא יותר משמרטף*:- בכול הפגישות אחת מסוגיות המפתח הייתה עד כמה הורים רואים בגן צורה של טיפול והשקעה חינוכית גם יחד. הורים לעתים קרובות דנו בשאלת הצורך בטיפול שיתאים ללו"ז שלהם, אך באותה מידה אותו גם יספק לילדם סביבת למידה עשירה. ואכן כשני שליש מההורים אמרו כי ה-ECE שיחק תפקיד חשוב בפיתוח הכישורים האקדמיים והחברתיים-רגשיים שלדעתם היו חיוניים להצלחה עתידית כמו כישורי ספירה ופיתוח שגרה (שינה מוקדמת וקימה מוקדמת ועקביות בלו"ז). לדוגמה, אחת האמהות דיווחה כי בגלל הגן היא חשה בטוחה שילדה "לא יתחיל את גן החובה כשעיניו סגורות". רגש זה לא היה חריג ומספר הורים בכל פגישה הראו מודעות להתקדמות האקדמית של ילדם וציינו לעתים קרובות שילדיהם "מתקדמים" יותר מאחיהם הבוגרים, בני דודם וחבריהם שלא הלכו לאותו גנון. ואכן 6 הורים מכל הקבוצות השתמשו במילה "מתקדמים" לתיאור ילדיהם בהשוואה לילדים אחרים ולעצמם כאשר היו קטנים:

"אספר לכם משהו. יש לי שני ילדים בכיתה ב'. וזה לא שאני אומרת שביה"ס זה דבר רע, או שאני יודעת שבית הספר, נו, הוא טוב, אלא...ילדי בכיתה ב' אינם קוראים אותו הדבר כמו הילדה שהולכת למריפוסה...אני רואה את ילדי שבכיתה ב' ואני רואה את בתי כאן ואני אומרת 'כזה הבדל, כל כך, כל כך'.'".

הורים גם הדגישו את ההתפתחות החברתית רגשית של ילדם במהלך הזמן שבילה בגנון. הם חזרו שוב ושוב על תפקיד הגנון בחינוך הילדים לכבוד, משמעת וסדר שלדעתם אינם מוערכים דים במערכת החינוכית האמריקאית, למרות שאלה הם כישורים שיכינו את הבמה להצלחה ארוכת הטווח של הילדים. בתגובה לדברי אחד ההורים שאמר "אם הם לא אוהבים משהו לומר 'די, אני לא אוהב את זה" הורה אחר הוסיף שטכניקה זו היא דרך ל"התמודדות עם מצבים ללא אלימות". הורים גם התייחסו לאופן בו ילדים מחזקים כישורים אלה בבית. לדוגמה, אחת האמהות סיפרה שבנה למד טכניקות נשימה בגן לשם ניהול התנועות שלו ו "מכריח אותי לנשום – הוא מכריח אותי לעשות זאת. לפעמים הוא רואה שאני עצובה, או בוכה או משהו, והוא אומר לי 'תנשמי, תנשמי'. הוא מתרגל. הם לוקחים הביתה מה שהם לומדים בגן".

אם אחרת סיפרה שילדה דיבר על הליכה "למקום בטוח" בכיתה כאשר הוא היה עצוב או חרד וכי הוא השתמש בשיטות דומות בבית. הורים אחרים בפגישות דיברו על הערכה לכישורי וויסות הרגש שלמדו בגן אשר – לפי הורים שהתנסו במערכי גן אחרים – לא תמיד נלמדו בגנונים או אפילו בכיתות היסוד הראשונות. ביחד, ההורים במחקר האמינו כי במריפוסה מכינים את ילדיהם היטב לגן החובה וסברו כי הגנון שונה מבחינה איכותית משמרטפות גרידא.

3.2.3.*הכללת הורים בגנון*:- מעבר להזדמנויות החינוכית מרבית ההורים העריכו את האופן בו הגן כלל אותם בתוכנית, באופנים שונים, אך הבולט ביותר היה האופן בו התקבלו בברכה ויכלו לתקשר לעתים קרובות עם הגננות והצוות. תקשורת מכבדת ותכופה הייתה משהו שההורים היו מעוניינים בו, קיבלו והעריכו ואלה תרמו לנוחות שחשו בגן ולהסתגלות שלהם לעצם שליחת הילד לאותו הגן. אחת האמהות הסבירה את העדפותיה לתקשורת עם הגננת ואמרה, "תמיד צריכה להיות תקשורת. את תמיד רוצה לדעת מה הילד שלך עושה, כיצד הוא מרגיש, איך הגננת שלו ואיך הוא מתנהג בכיתה".

הורים דיווחו על דרכים שונות בהן הגננות והצוות תקשרו עם הורים, לרבות הודעות כתובות, שיחות טלפון, סיכומים שבועיים ועלוני עם חדשות הכיתה שנשלחו הביתה, אימיילים וקבוצות פייסבוק. כמו כן עודדו את ההורים ליצור קשר עם הגננות אם "היה להם ספק כלשהו על משהו, ולא להסס לצלצל או לשלוח הודעה".

ומעל הכול, ההורים דיברו על תחושת קבלה עם הכניסה לגן, על כך שהתקבלו בברכה וכבוד והוזמנו להשתתף בפעילויות שונות במרכז. חוויות אלה היו בניגוד גמור לחוויות העבר שלהם בבתי ספר אחרים. לדוגמה, אחד ההורים הסיר כי

"הצוות מאוד ידידותי איתך. יש לי ילדים אחרים והם הלכו לבי"ס אחר. ושם, לפעמים פגשת איש צוות ולא ידעת אם הוא הורה או מורה אחר משום שהם לא אומרים לך דבר, אפילו לא בוקר טוב או מה שלומך, כלום. וכאן...כולם מאוד ידידותיים, כל הצוות."

דרך אחרת בה נכללו הורים היא דרך השאלה שהופנתה להם: מה לדעתם הם כישורים שילדיהם צריכים לדעת או זקוקים לעזרה נוספת לתרגול. אחד ההורים הסביר:

"המורים נותנים לי נייר ואומרים לי לרשום כאן מהו לדעתי הנושא שילדי זקוק לגביו לעזרה גדולה יותר, אז רשמתי את שמו עם שני שמות המשפחה שהוא צריך קצת יותר להתמקד בהם... אם אני רואה שבני לא מבטא את ה- S שלו טוב, אני אומר להם, 'אני זקוק לעזרה עם ההיגוי שלו'. המורה רואה מה אני כותב...ומתמקדת בזה"

בנוסף לקבלת מידע מהורים על העדפותיהם, צוות מריפוסה גם אפשר להורים לבחור בכיתות מיוחדות שמתאימות להעדפותיהם התרבותיות ולצורכי הילדים. לדוגמה, אחד ההורים ציין ש, "יש גם הרבה אופציות. יש כיתות של אנגלית בלבד, כיתות דו-לשוניות, חינוך מיוחד...טיפול בדיבור, ...ריפוי בעיסוק...לא חשוב מה הצורך...כולם מקבלים אותו יחס".

הורה אחר תיאר כיצד צוות מריפוסה שאל הורים אם הם רוצים שילדם ילמד גם אנגלית וגם ספרדית. באופן זה הורים חשו שהם שותפים בחינוך ילדם וכי המרכז עומד בצרכים של ילדיהם – ובהעדפות שלהם כהורים. אחת האמהות ביטאה זאת ואמרה כי במריפוסה, "כל אחד מעורב בכול".

3.2.4.*סיוע של ביה"ס לפיתוח הון ניווטי:-* נושא אחרון שחזר על עצמו נגע ליכולת ביה"ס לסייע למשפחות. כול ההורים שהשתתפו בקבוצות הראו הערכה רבה לתפקיד בתי הספר בסיוע ליצירת הון ניווטי, אשר מתייחס לכישורי ההורים ויכולותיהם לתמרן דרך מוסדות שונים – כמו מערכת החינוך האמריקאית – ותהליכים אחרים כמו גידול ילדים. ההורים במריפוסה ראו בביה"ס אתר בו המורים והצוות "מדריכים אותך, עוזרים לך ואם אתה לא מבין, הם מסבירים לך". הורים העריכו את העובדה שהם יכולים לבקש ולקבל משאבים לתמיכה בילדיהם וחיזוק כישוריהם כהורים, דבר שהגביר את יכולתם לנווט הן בין היותם הורים והן בחינוך ילדיהם.

מריפוסה גם עשו מאמצים ממשיים לפתח את ההון הניווטי והאנושי של ההורים ע"י מתן הזדמנויות לקחת חלק בסדנאות הקשורות בביה"ס כמו שיעורים על התפתחות הילד ושיעורי אנגלית. המרכז סיפק לעתים קרובות חומרי קריאה למשפחות לשם חיזוק הכישורים הדרושים בסדנאות. מעל שני שליש מההורים דיווחו על שימוש במשאבים שסופקו בביה"ס. לדוגמה, אחד ההורים העיר שמורים וצוות סיפקו להם "שיעורי קריאה" אשר "הסבירו להורים כיצד לקרוא לילדיהם, נתן להורים ספרים שיוכלו לקחת הביתה" ועזר להם לפתח אסטרטגיות קריאה לשם חיזוק כישורי האוריינות עם ילדיהם". הורים שהציגו עצמם כבעלי ידע מוגבל באנגלית סיפרו כיצד סיפקו להם ספרים וחומרים הן באנגלית והן בספרדית כדי שיוכלו "לעקוב עם הספרים, באנגלית ובספרדית," ללא קשר לעובדה אם הם עצמם דיברו אנגלית.

הורים במריפוסה ייחסו ערך רב להזדמנויות למעורבות במרכז והאמינו כי מעורבות זו תורגמה לשינויים בהתנהגותם בבית. לדוגמה, אחת האמהות העירה, "יש רגעים בהם אני לא בטוחה איך לדבר עם בני; המורים והצוות עוזרים לי בזה". כלומר, ההורים הסכימו במידה רבה שלהיות הורים זה קשה, כאשר אחד ההורים אמר באופן כללי ש "אף אחד לא נולד עם הידע איך להיות הורה. אז אנחנו מתחילים ללמוד, וכל ילד הוא שונה". הורי מריפוסה העריכו את הגנון בשל יכולתו להשכיל הורים לגבי מה שהילדים צריכים לדעת כדי להצליח בבית הספר ולתת להורים אסטרטגיות כדי שיוכלו לעזור לילדיהם להשיג אותה הצלחה ולספק להורים עצות בגידול ילדים.

4**.דיון**

המחקר ניסה לספק הבנה מפורטת יותר של החוויות של משפחות מהגרים/לטיניות נמוכות-הכנסה, אוכלוסייה שבאופן היסטורי הציגה תת-רישום לגנונים, בתוכנית ECE ציבורית בטקסס. נקטנו בגישה איכותנית כדי לפתח תוצאות הספרות הכמותנית, כדי לתקן כמה חסרונות קיימים של הספרות על הגיל הרך וכדי להעשיר את התובנות של מודל המגורים. מסגרנו את המסקנות כדיון בנושאים שהופיעו בקבוצות המיקוד, שמדגישים את החוויות של אותה אוכלוסייה ומוסיפים לספרות המתמקדת בהבנת הפערים הקיימים ברישום ל-ECE.

שאלות המחקר שלנו פונות לגורמים שההורים מעריכים בגנון ועוסקים בשאלה אם הגורמים שמניעים בחירת גנון – על פי המודל של מייארס ג'ורדן - הם אותם הגורמים שהעריכו גם ההורים במריפוסה. התשובות של ההורים היו מעורבות. אך ככלל מצאנו שכמה אפיונים היו ספציפיים לחוויותיהם כמשפחות מהגרים עם הכנסה נמוכה (הסעות והיעדר חלופות טובות) או כהורים מהגרים (קבלה של מגוון לשוני ותרבותי). לנוכח העבודה של מייארס וג'ורדן, ההורים שהשתתפו בקבוצות המיקוד שלנו הסתמכו בבירור ובכבדות על הרשתות החברתיות שלהם ומוסדות קהילה אחרים לקבלת מידע בנוגע ל-ECE. מידע זה סייע לרישום משום שלאנשי הקשר שלהם ברשתות החברתיות – חברים ומשפחות – היה רושם חיובי חזק לגבי המרכז. העצות שקיבלו ההורים מרשתות אלה ייצגו קיצור דרך משמעותי בקבלת החלטות. עם זאת, עדיין עלינו להכיר שהסתמכות כבדה כזו על רשתות חברתיות יכולה גם להפחית את הנגישות ל-ECE משום שהיא יכולה להגביל את המידע שמגיע להורים ואולי אף להטות את דעותיהם מלכתחילה, מאחר ואותו מידע מסונן דרך נורמות תרבותיות של משפחה וחברים. ביחד עם זאת ביחד, התוצאות מצביעות על כך שרשתות חברתיות של הורים הן כוח רב עוצמה בבחירה של הורים – או בהימנעות שלהם – לשלוח את ילדם לגנון ומהווים היבט חשוב של משאבי המשפחה ומודל המגורים בכלל, שמחייבים תשומת לב אמפירית מתמשכת.

בדומה למספר מחקרים קודמים, משפחות אלה גם חוו שילוב של מחסומים מבניים (הסעות, היעדר אופציות) ותרבותיים (אפליה, התפלגות לא שוויונית של משאבים) בפני רישום ילדיהם לגיל הרך. מחסומים אלה גם משקפים את הפרמטרים הבסיסיים של מודל המגורים. סוגיות של שונות ואי-שוויוניות מתמידה מציבים אתגר רציני לקהילות ולכן, ביחד עם מחקרים אחרים, ממצאים אלה מדגישים את הסיכון שבפירוש החלטות ההורים כביטוי להעדפותיהם. רבים מההורים שהשתתפו במחקר רצו לרשום את ילדם לתכנית הטובה ביותר לגיל הרך בקהילה אך גילו שתוכניות אלה לא נגישות עבורם. אולי לא מפתיע שהמשפחות במריפוסה העריכו מאוד את הניסיון של המרכז להקל על הנטל שלהם.

בכל הקבוצות ההורים חששו מבתי הספר השכונתיים ולא בטחו בהם. רגשות אלה הניעו את הבחירה במריפוסה בנוסף להערכה החיובית של המקום. למרות שהמרכז התייחס לצורכי ההורים ולרבים מחששותיהם, ההורים במחקר המשיכו לחשוש לגבי אי-שוויון חינוכי וגורמים הקשריים רחבים יותר שהגבילו את ההזדמנויות החינוכיות של ילדם. הורים ציטטו לעתים קרובות קשיים בהסעת ילדם לתוכנית אך רבים ציינו כי זוהי הקרבה שהיו מוכנים לעשות כדי להבטיח שהילד מקבל חינוך איכותי. בהתאם לכך, החוקרים, מקבלי ההחלטות ואנשי המקצוע צריכים לייחס תשומת לב רבה להסעות ואופני ההגעה של ילדי הגיל הרך ולצמצם את החסמים הקיימים בגישת המשפחות לחינוך איכותי.

מעבר לגורמי המשיכה והדחייה של מאיירס וג'ורדן, המשפחות במריפוסה שאפו לסביבה מעשירה מבחינה אקדמית וחברתית-רגשית, בטוחה והולמת מבחינת התפתחות עבור ילדם. ההורים שלקחו חלק במחקר האמינו שגנון אינו רק "שמרטף" אלא גם אמצעי להכנת הילד לגן החובה, הן אקדמית והן רגשית. בנוסף לצורך בטיפול בילד בזמן עבודתם או לימודיהם, הורים רצו שילדם ילך לגנון משום שהאמינו שהוא צריך להיות מוכן יותר לגן חובה. למרות שממצאים אלה אינם ייחודיים למשפחות מסוג זה הן מדגישות שאין הבדל גדול בין משפחות אלה למשפחות מאוכלוסיות אחרות במערכת החינוך לגיל הרך. ולכן הממצאים ממתייחסים לויכוח מתמשך בספרות לגבי הסיבות לתת-הרישום של ילדים ממשפחות אלה לחינוך הגיל הרך ומצביעות על כך שאין תרבות של היסוס לגבי הרישום. ביחד עם כמה מהמחקרים הכמותיים בתחום זה, התוצאות עוזרות לחשוף כמה מהמיתוסים והאמונות לגבי אותו תת-רישום.

הורים במריפוסה גם העריכו את יכולת המרכז לפתח את ההון האנושי והניווטי שלהם. אם כי ממצאים אלה עומדים בניגוד חד למספר מחקרים כמותניים שטוענים כי חלק ממשפחות אלה ישקיעו פחות בחינוך ילדיהם לעומת לא-לטיניים ולבנים, הם תואמים לעבודות איכותניות אחרות. ולמעשה, כתוצאה מהפעילויות בביה"ס ההורים האמינו כי התוכנית מתאימה לצורכי הטיפול והחינוך של הילד וסיפקה להם תמיכה הורית. ולכן, הורים שנוכחים בכך שכל המשפחה יכולה להפיק תועלת מהגנון יכולה להיות אסטרטגיית גיוס מצוינת שגם תחזק את אמונת ההורים בערכו של החינוך לגיל הרך באופן כללי יותר. ביחד, הממצאים מצביעים על כך שהשימוש בחינוך לגיל הרך עשוי להיות אחד המנגנונים לשם הסתגלות המהגרים לתרבות החדשה ולא תוצאה של הסתגלות זו. כלומר, למרות שהספרות הקיימת קובעת כי משפחות שהסתגלו לתרבות האמריקאית נוטות יותר לרשום את ילדיהם ל-ECE, התוצאות מראות שה-ECE עצמו יכול לסייע בהסתגלות התרבותית.

החל מיישום מערכת ההסעות ועד למתן סביבה לימודית עשירה מריפוסה עמדה בצרכים הרבים של משפחות אלה. הרלבנטיות הבולטת ביותר הייתה ההיענות התרבותית של המרכז למשפחות המהגרים. הורים מכול הקבוצות הדגישו את המשאבים התרבותיים ואת המורים המכבדים במרכז, דבר שנעדר מבתי הספר השכונתיים שלהם. לכל הפחות, ממצאים אלה מצביעים על כך שמנקודת מבט של מדיניות ותוכנית לימודים, עלינו לחנך ולשכור צוות דו-לשוני ולהכשיר אותו להכיר באמונות ובדעות הקדומות שלהם כדי לכבד משפחות מהגרים.

ככל שבתי ספר הופכים למגוונים יותר מבחינה תרבותית ולשונית, עירוב כלל המשפחות במערכת החינוכית הציבורית תהפוך לאתגר גדל והולך שמחייב תשומת לב רבה. אך אם בתי הספר יוכלו ליצור סביבה שמחזקת משפחות מיעוטים ועוזרת למורים והורים לפתח שותפויות חזקות הרי התוצאות שקבלנו מצביעות על כך שמשפחות לטיניות/מהגרים מוכנים לרשום את ילדיהם לחינוך הגיל הרך ולקחת חלק בחינוך ילדיהם. תוך הדגשת הלהיטות של אותן משפחות להיות מעורבות בחינוך ילדם, התוצאות גם מצביעות על כך שמנהלים וחוקרים חייבים לחשוב ביתר קפידה על דרכים חדשות ורגישות תרבותית לערב את המשפחות על מנת לבנות חיבור משמעותי ולצמצם ניתוקים שקיימים בין הבית לביה"ס.

4.1. מגבלות ומסקנות:- ראשית, החקירה התבססה על סדרה של פגישות עם 4 קבוצות מיקוד של הורים בתוכנית ציבורית אחת גדולה לגיל הרך, דבר שמגביל את היכולת להחיל את ממצאיה על הקשרים אחרים. למרות העובדה שבית ספר זה משרת אוכלוסייה גדולה של משפחות לטיניות/מהגרים משכונות דלות הכנסה, החוויות של המשפחות יכולות להיות שונות מבחינה איכותנית במערכי ECE אחרים כתוצאה מהמשאבים הזמינים במרכז. לפיכך דרושים מאמצי קהילה ומאמצי מחקר נוספים כדי להבין את חוויות המשפחות במערכים שונים ומדינות שונות בארה"ב ולהבטיח שדפוסים אלה הם מייצגים ותקפים גם במקומות אחרים.

שנית, הקבוצות רק לכדו את החוויות של אוכלוסייה זו שכבר נרשמה לגנון. מסיבות שונות, דבר זה יכול להגביל את תגובות ההורים. ולכן, זה חשוב יהיה גם במחקר העתידי לדבר עם הורים מקהילה זו שבוחרים לרשום את ילדיהם במערכים פחות רשמיים כמו טיפול של קרובי משפחה או אחרים. חקירה אמפירית כזו תספק הבנה מעמיקה יותר של ההתאמות שדרושות למשפחות אלה כדי לרשום את ילדיהן לגן. חשוב באותה מידה לבחון את ההשלכות של תוכניות דו-לשוניות אך לרוע המזל לא הייתה לנו קבוצת השוואה. שלישית, אחד החסרונות של קבוצות המיקוד הוא שהמשתתפים עשויים לחוש לחץ להסכים עם נקודות מבט דומיננטיות של הקבוצה ויחידים דומיננטיים עשויים לשלוט בשיח. אם כי קשה למצות את הבעיה הראשונה הנקודה האחרונה לא הייתה בעיה במקרה שלנו. בגלל שקבוצות מיקוד הן קבוצות נבחרות הן לא בהכרח מייצגות את כלל האוכלוסייה, דבר ששוב נוגע לחשיבות של מחקר איכותני וכמותני נוסף בתחום.

רביעית, המחקר מתמקד בחוויות של הורים מאוכלוסייה זו אך הצלבת החוויות שלהם עם חוויות של מורים וצוות ביחס לחוויות המשפחות והמשאבים הזמינים בגן הוא נושא עתידי חשוב באותה מידה. מחקר כזה יאיר תפיסות נוספות של משפחות ואסטרטגיות לגיוס. ולבסוף, מחקרים עתידיים צריכים לבחון את החוויות של הורים לטיניים/מהגרים ממדינות שונות. ההורים במחקר הנוכחי היו בעיקר ממוצא מקסיקני. למרות שחלק קטן מההורים נולדו במדינות אחרות, על סמך נקודות שהועלו בשיחות נראה שההיסטוריות, אזור המוצא והאחידות המשותפת שלהם הביאה לזהות משותפת. ולכן הנקודות שהועלו על ידי ההורים לא היו שונות מהותית כפונקציה של מדינות המוצא שלהם. עם זאת, היעדר השונות יכול פשוט לשקף את העובדה שמשפחות המחקר היו ברובן ממוצא מקסיקני.

לפיכך, המחקר החל להפריך כמה מהמיתוסים לגבי הרצון לשלוח את הילדים למערכת לגיל הרך והמעורבות של המשפחות בחינוך הילדים. תוצאות אלה מתחילות גם להדגיש את האופן בו משפחות אלה התחברו לתוכנית הגן ועד כמה התוכנית הצליחה לערב אותן בחינוך ילדם. באופן זה התוצאות עוזרות לזהות את הגורמים שצריך לשקול במחקרים כמותניים עתידיים שבודקים את פער הרישום בין ילדים ממוצא לטיני מבתי מהגרים לבין חבריהם לכיתה. ולבסוף, התוצאות מצביעות על כך שהמשפחות העריכו את הגן ואת המעורבות שהתאפשרה להם בחינוך ילדם. כלומר, לא הייתה שום רתיעה תרבותית להשתתף ולהיות מעורבים. בו בזמן, המשפחות הוגבלו לעתים קרובות בשל נגישות, אפליה ומתן לא שוויוני של משאבים, וכל אלה היוו מחסומים משמעותיים לסוגי ההתערבות המשפחתית שמצופה במערכת החינוך האמריקאית.